अब पासवान की पार्टी की BJP से नई मांग- हमें झारखंड और यूपी में भी सीट दें, वहां भी है हमारा वोटबैंक  
एनडीए में एक और बगावत के संकेत!
यूपी और झारखंड में मांगी सीटें
कहा- इन राज्यों में भी हमारा वोटबैंक
एएनआई से पारस ने कहा, 'हम लोग वही मांग रहे है जिन पर हमारा अधिकार है. हम लोग एनडीए के ईमानदार पार्टनर हैं. हम उतनी ही सीटें मांग रहे हैं, जितनी पर साल 2014 में चुनाव लड़े थे. हमें झारखंड और उत्तर प्रदेश में सीटें चाहिएं, क्योंकि हमारा वोटबैंक इन राज्यों में भी है. समय निकला जा रहा है. हम चाह रहे हैं कि अमित शाह इस पर 31 दिसंबर तक फैसला करें. हम चाहते हैं कि भाजपा गठबंधन की पवित्रता बनाए रखे.'
वहीं सूत्रों के अनुसार लोक जनशक्ति पार्टी (लोजपा) ने बीजेपी को अल्टीमेटम देते हुए किसान और गरीबों के लिए कुछ करने को कहा है. लोजपा ने कहा कि अगर सरकार अगले सप्ताह भर के भीतर कोई फैसला नहीं लेती है तो उनकी पार्टी एनडीए (NDA) से अलग होने पर विचार कर सकती है. पार्टी से जुड़े सूत्रों के मुताबिक चिराग पासवान (Chirag Paswan) ने जो ट्वीट किया है वह सोच समझकर किया गया है. इस ट्वीट की वजह एनडीए (NDA) के सहयोगी दलों की चिंता को लगातार नजरअंदाज करने को भी बताया जा रहा है. एनडीए (NDA) के सहयोगी दलों को लगता है कि केंद्र सरकार की योजनाओं का लाभ जमीन पर नहीं पहुंच पाया है. आलम यह है कि देश में किसान और गरीब परेशान हैं. लोजपा यह साफ कर देना चाहती है कि बीजेपी (BJP) इस दवाब की राजनीति के तौर पर न ले. अगर देश में हालात ऐसे ही रहे तो वह लोजपा सरकार से बाहर हो सकती है.
लोजपा से जुड़े सूत्रों के लिए पार्टी के लिए सीट शेयरिंग मसला नहीं है लेकिन मुद्दा यह है कि वह जनता के बीच सरकार की कौन सी उपलब्धि गिनाए ये समझ नहीं आ रहा है. ध्यान हो कि बिहार में सीट शेयरिंग को लेकर अभी तक बीजेपी ने अपनी स्थिति साफ नहीं की है. और इसे भी एक वजह बताते हुए बिहार में एनडीए के सहयोगी रहे उपेंद्र कुशवाहा ने कुछ दिन पहले ही एनडीए से अलग होने का ऐलान किया था. 
कुशवाहा के अलावा राष्ट्रीय जनता दल के नेता मनोज झा का कहना है. 'वे एनडीए मैं असहज महसूस कर रहे हैं. जब ऐसे ट्वीट और बयान एलजेपी से आएं तो आप समझ लीजिए कि वक्त बदलाव का है.'